הוועדה לקידום מעמד האישה ולשוויון מגדרי, כנסת 20, פרוטוקול מספר 105, 2016-07-25 10:30

זאב בנימין בגין: בוקר טוב.

זאב בנימין בגין: אנחנו פותחים את הדיון על פי שעוני באיחור של דקה.

זאב בנימין בגין: הנושא לדיון היום הוא חיילות גיוס מיוחד – קליטתן ושילובן בצבא וטוב שהמתנתי דקה, נקדם בברכה את חברת הכנסת ענת ברקו.

זאב בנימין בגין: אני שמח על הדיון הזה.

זאב בנימין בגין: מנהל את הדיון לבקשת יושבת ראש הוועדה, חברתי, חברת הכנסת עאידה תומא סלימאן.

זאב בנימין בגין: זאת לא הפעם הראשונה שאני מנהל דיון לבקשתה בוועדה הזאת.

זאב בנימין בגין: הדיון הזה יהיה לי כנראה יותר קל מן הדיון הקודם שניהלתי כאן לפני כחודשיים, שעסק בהמלצה של ועדה מיוחדת של האו"ם להנקה על ידי נשים.

זאב בנימין בגין: שמענו מניסיונן של חברות הכנסת לגבי על אורך ההנקה, שמענו על בעיות שהנקה יוצרת.

זאב בנימין בגין: אני ביקשתי בשלב מסוים מן הדוברות לאו דווקא להיכנס לפרטים, אם כי כמובן, כאבא וכסבא זה לא זר לי אבל, הדיון היום, לעניין זה אני מקווה שיהיה נוח יותר, לפחות ליושב הראש.

זאב בנימין בגין: חברת הכנסת ענת ברקו, חברתי, שיושבת כאן לשמאלי, יזמה כבר לפני זמן רב והיוזמה הזאת הגיעה לכלל ביצוע לפני כשבועיים, את יום החיילת, שהיה יום מאד מוצלח ומועיל.

זאב בנימין בגין: היה לי רושם, כשראיתי את התערוכה למטה, שצבעי ההסוואה עומדים להיות האיפור הבא של נשים צעירות בישראל בכלל.

זאב בנימין בגין: אני לא יודע אם זה תפס אבל זה נבחן במשך הזמן.

זאב בנימין בגין: מעולם לא ניסיתי לבדוק, גבירתי יועצת הרמטכ"ל לנשים, האם צבעי ההסוואה לנשים נבחרו כך שהן לא יזיקו לעורן לאורך שנים אבל יכול להיות שגם זה נושא לדיון.

זאב בנימין בגין: אולי זה אפילו מועיל, אם כי כנראה הדבר המועיל ביותר לעור רענן הוא שנת אחר הצהרים למי שיכול לעשות את זה, גברים ונשים כאחת.

זאב בנימין בגין: הדיון הזה אמנם נערך כשבועיים לאחר יום החיילת אבל אני רואה בכך יתרון, שבמקום יום החיילת, יש לנו חודש החיילת או שבועיים החיילת ויתכן שהדיון החשוב הזה היה חלילה נבלע בשלל הדיונים בוועדות אחרות אז אני מקדם בברכה את המוזמנים שהגיעו.

זאב בנימין בגין: אנחנו, מתוך הנחה שיתכן שיש יחסי גומלין בגיוס בין הצבא לבין המשטרה, הזמנו גם את המשרד לביטחון פנים.

זאב בנימין בגין: אני מקדם בברכה את תא"ל שרון ניר, יועצת הרמטכ"ל לענייני מגדר.

זאב בנימין בגין: אני גם כן מגדר, לא? גם אני כלול.

זאב בנימין בגין: פה לפעמים מדברים על המגזר כעל המגזר הערבי ואני בהזדמנויות אלה מנסה להסביר שאני, למשל, אם אומרים מגזר, שייך למגזר היהודי אבל בענייני מגדר זו לא הגדרה מעניינת אז אני מבין שאת נכנסת לתפקידך לאחרונה.

<שרון ניר: לפני כשבוע.

זאב בנימין בגין: אבל היית ביום החיילת של הכנסת?

<שרון ניר: הייתי ביום החיילת.

זאב בנימין בגין: יפה, אז אני מקדם אותך בברכה על תפקידך החדש.

זאב בנימין בגין: תני רק מושג על המסלול של ההתקדמות שלך לתפקיד החשוב הזה?

<שרון ניר: שמי שרון ניר, נעים מאד קודם כל להיות פה ולהציג את עצמי בפני כולם.

<שרון ניר: אני כאמור יועצת הרמטכ"ל לענייני מגדר מזה כשבוע.

<שרון ניר: בוגרת מסלול מאד מגוון בצבא ולא שיגרתי.

<שרון ניר: במקור קצינת קשר, תיקשוב, מסלול של לא מעט תפקידי שדה, הדרכה וגם מטה.

<שרון ניר: בתפקידים האחרונים הייתי מג"דית קשר של פיקוד מרכז, מג"דית קשר מבצעי, כל אתרי הקשר בגזרת פיקוד מרכז, אחרי כן הייתי ראש מחלקת בירור ביחידת נציב קבילות חיילים ועבדתי עם בריק, הייתי יד ימינו בעניין הזה.

<שרון ניר: אחרי זה מפקדת בה"ד 7, הובלתי את בה"ד 7 מחוף מבטחים אחד במחנה "גדעונים" לחוף מבטחים אחר בדרום שבנגב, בקרית הדרכה.

<שרון ניר: פרויקט מעניין.

<שרון ניר: והנני כאן.

<שרון ניר: זה כך בקצרה על התפקידים האחרונים.

זאב בנימין בגין: מסלול נאה.

זאב בנימין בגין: אני גם מברך אותך וגם מברך את הצבא שעם גישה כזאת אכן מאפשר לקצינות מסלול מאד מגוון, גם חשוב ולאו דווקא אופייני.

זאב בנימין בגין: אני חושב שגם את אמרת שהוא לא אופייני אבל בתפקידך החדש תנסי לגרום לכך שיהיה יותר אופייני.

<שרון ניר: משתדלים להשגיר אותו.

<שרון ניר: להפוך אותו ליותר אופייני.

זאב בנימין בגין: בשנים הקרובות.

זאב בנימין בגין: אז הנה אנחנו, אני מבין שיש לכם מצגת אז אם תוכלי להציג את הנושא הזה.

זאב בנימין בגין: (הצגת מצגת)

<שרון ניר: אנחנו נתבקשנו על ידי הועדה להציג את מסלול חיילות "איתן".

<שרון ניר: יש לנו מסלול איתן.

<שרון ניר: אגב איתן, זה דו משמעי, על שם רפול, מה שנקרא עוד בשנות השמונים "נערי רפול" ועם הזמן התגלגל והפך להיות מסלול מקא"מ, מרכז קידום אוכלוסיות מיוחדות.

<שרון ניר: לנערות או חיילות קראנו חיילות גיוס מיוחד.

<שרון ניר: במעלה הדרך, כדי לחזק את המושג חוסן וגם להנציח את שמו של רפול קראנו לזה מסלול איתן.

<שרון ניר: מסלול שמסתכל גם על חיילים וגם על חיילות ונותן להם איזשהו סוג של מסלול שירות ייחודי.

זאב בנימין בגין: איתן הן לא ראשי תיבות.

זאב בנימין בגין: זה מאד מקל עלינו, כי החל מגיל מסוים אנחנו מאד מתקשים להתמודד עם ראשי תיבות.

זאב בנימין בגין: ראיתי כאלה כאן ברשימה, לא הכול הבנתי.

<שרון ניר: בלי ראשי תיבות.

<שרון ניר: זה ייעוד של צה"ל.

<שרון ניר: אנחנו נתחיל מזה, כי על כל דבר גם בנושאי כוח אדם אנחנו מסתכלים דרך הפריזמה של ייעוד צה"ל וכולכם מכירים אותו, זה להגן על מדינת ישראל, שלמותה, ריבונותה ושלום תושביה אבל לצה"ל יש גם תפקיד חברתי שהוא חינוך לערכים, אהבת הארץ והקניית כלים לאזרחות של מופת.

<שרון ניר: צה"ל הוא כאמור צבא העם ובהתאם לזה הוא רואה ערך בגיוס, גם ערך וגם מטרות של מיצוי כללי והוא מגייס את כלל האוכלוסיות לשירותן.

<שרון ניר: מסלול איתן כמו שאמרתי, כבר משנות השמונים אנחנו משמרים אותו ונותנים מסלול שירות ייחודי לאוכלוסיות מוחלשות.

<שרון ניר: אני עוד מעט אצלול ואגיד בדיוק על פי מה משויכת חיילת למסלול איתן.

<שרון ניר: אתגרי שירות חובה, כפי שאמרתי שירות לָכל וערך צבא העם - - -

זאב בנימין בגין: זו כותרת כללית לכלל המתגייסים.

<שרון ניר: כן, אז אנחנו מסתכלים על מימוש צבא העם ומשתדלים להרחיב את הגיוס לכלל האוכלוסיות.

<שרון ניר: אני אגיד שכלל המהלכים שמתוארים כאן

<שרון ניר: מבחינת הפריזמה שלנו, תומכים הלכה למעשה את הרחבת הגיוס לצה"ל ואת השיפור של המיצוי בשירות.

<שרון ניר: בשנים האחרונות ניכרה ירידה בשיעור אי הגיוס עקב סיבת צו גיוס באוכלוסייה הכללית.

<שרון ניר: אנחנו מגייסים נשים וגברים כאחד.

<שרון ניר: אנחנו חותרים למהלכים של שוויון מגדרי.

<שרון ניר: להרחיב כמה שניתן את האפשרויות לשירות של חיילות בכלל המערכים ובכלל התפקידים.

<שרון ניר: אנחנו מסתכלים כל פעם ומעדכנים את עצמנו סביב תהליכי מיון, הכשרה והשמה בשירות ולאחריו.

<שרון ניר: אנחנו גם עושים עכשיו תכנית רב שנתית סביב הגיוס לצה"ל כדי לקחת את הנוער הרציני והאיכותי שיש לנו ולמצות אותו בצורה טובה מאד.

<שרון ניר: יש לנו גם מהלכים של קיצור שירות חובה לגברים ל-32 חודשים החל ממתגייסי יולי 15'.

<שרון ניר: אנחנו קצת קטנים במצבות הממוצעות שלנו ולכן אנחנו רוצים באמת שמי שנמצא וכמה שנמצא יעשה את מה שהכי מתאים לו לעשות ומתאים לנו שהוא יעשה וימצה אותו בצורה טובה מאד.

<שרון ניר: כמובן שאנחנו מסתכלים על מאפייני הנוער ומאפייני החברה ודרך זה בוחנים.

זאב בנימין בגין: אם תוכלי לבקש מהאנשים אצלך שעסוקים באופן טכני בהכנת המצגות, לשים לב שקצת קשה לנו לקרוא, ביחוד בשקף הקודם.

זאב בנימין בגין: לבן על גבי תכלת הוא מאד לאומי אבל הוא מקשה עלינו לקרוא.

<שרון ניר: לקחתי.

זאב בנימין בגין: אם הפונט יהיה למשל שחור על תכלת, היה מקל עלינו.

זאב בנימין בגין: אני גם ממליץ אם אפשר, אני חושב שזה בערך פונט 28 אז אם אפשר לעבור ל-36 או 40.

<שרון ניר: קודם כל אני מתנצלת על הפערים הטכניים ואני אקח את זה לתשומת לבי.

זאב בנימין בגין: בסדר, לפעם הבאה.

<שרון ניר: בסדר גמור.

<שרון ניר: מבחינת הנחות עבודה אנחנו מסתכלים על הצבא שעובר מכור היתוך לרב תרבותיות ומגביר את הצורך לבחון את העיסוק באוכלוסיות ייחודיות.

<שרון ניר: אנחנו משתדלים שהצבא יהיה מקום מכבד שנותן מקום לחיילים וחיילות עם צרכים ייחודיים.

<שרון ניר: אנחנו מסתכלים על טיפול באוכלוסיות ייחודיות כעל נדבך מרכזי בפעילות צה"ל.

<שרון ניר: אנחנו נותנים לזה מקום.

<שרון ניר: גם בפעילויות של חיל החינוך, בתהליכים שהם בשלב המלש"ב טרום הליכי הגיוס וגם במהלך השירות עצמו.

<שרון ניר: אנחנו מבינים שהשירות בצבא הוא תחנה חשובה מאד גם להתפתחותו של האדם ולכן אנחנו משתדלים גם במהלך השירות בצה"ל להשקיע בהם, כדי שבמעלה הדרך הם יהיו אזרחים טובים יותר.

<שרון ניר: אנחנו מסתכלים כאמור, על התפקיד החברתי שלנו בהקשר הזה.

<שרון ניר: אנחנו מסתכלים גם על אוכלוסיות ייחודיות וגם על מסלולי שירות ייחודיים.

<שרון ניר: במקרה של חיילות איתן, אנחנו ממש מלווים אותן לאורך כל הדרך ותיכף אני אתמקד בזה.

<שרון ניר: נותנים להן מסלול שתומך בהן לאורך כל הדרך כדי שתהיה להן חווית שירות משמעותית, כדי למצות אותן ולתת להן באמת את כל הסביבה המוגנת או התנאים המגנים כדי שיוכלו להשתלב כמו שצריך.

<שרון ניר: עושים עליהן ממש - - - מיוחד.

<שרון ניר: לאחרונה התקיימה עבודת מטה – אני כבר אדבר על האתגרים המרכזיים – שהתמקדה בהליכי קליטה, מיון ושיבוץ של כלל החיילים בצה"ל.

<שרון ניר: בתוך כך אוכלוסיית - - - חיילי צה"ל ואני אדבר על מה שעשינו ועל מה שאנחנו הולכים לעשות כדי לעשות את זה.

<שרון ניר: מאמץ ההכנה לצה"ל - - -

זאב בנימין בגין: עבודת המטה היא לא אצלכם, היא באכ"א.

<שרון ניר: באכ"א.

<שרון ניר: אני חלק מאכ"א.

<שרון ניר: לגבי המאמץ להכנה לצה"ל אנחנו מסתכלים עליו כעל מאמץ לאומי ממוקד וכמו שאמרתי במרכז הדברים יש את חיזוק ערך השירות וחיזוק המיצוי לצה"ל.

<שרון ניר: דרך זה מסתכלים גם על אוכלוסיות במיקוד, גם על הרחבת גדנ"ע.

<שרון ניר: אני אגיד שאנחנו משתדלים ושואפים להגיע לכמה שיותר בתי ספר ולתת להם איזשהו תהליך של הכנה לצה"ל במסגרת גדנ"ע.

<שרון ניר: מבחינת קהילה, רשויות ועמותות אנחנו משתדלים להיות יותר ויותר ברשויות.

<שרון ניר: הצבא, חיל החינוך ואכ"א, גם הוא נמצא ברשויות, נמצא בקהילות, נמצא בבתי הספר, בין אם זה דרך המורות החיילות שנמצאות שם, דרך גרעיני נח"ל ואנחנו ממש - - - את עצמנו למי שאנחנו מרגישים שהוא צריך יותר ליווי בתהליך ההכנה לצה"ל.

<שרון ניר: אני עוברת לבּוּלֶט הבא.

<שרון ניר: בכלל אנחנו שמים לעצמנו כיעד את צמצום הנשר.

<שרון ניר: מה זה אומר.

<שרון ניר: אנחנו משתדלים שכל חייל, כל מלש"ב שאנחנו מגייסים אותו לצה"ל יחווה שירות תקין.

<שרון ניר: גם ישרוד את השירות כמו שצריך וגם ייצא מהשירות עם חוויית שירות משמעותית.

<שרון ניר: אנחנו שמים לעצמנו יעדים כמותיים סביב האירוע הזה.

<שרון ניר: אנחנו ממש משתדלים בסופו של יום לצמצם את הנשר דרך פעילויות מול מפקדים, דרך פעילויות מול יחידות, כדי שכמה שיותר חיילים ישרדו שירות תקין ויסיימו שירות בצה"ל בצורה טובה.

<שרון ניר: אנחנו גם טרום המלש"ב עוסקים בליווי נוער בסיכון ועובדים גם מול משרד הרווחה בעניין הזה.

ענת ברקו: פרויקט הנערה.

<שרון ניר: פרויקט ניצוץ, פרויקט הנערה.

<שרון ניר: אלה פרויקטים שבהם אנחנו מזהים נוער בסיכון ועושים להם איזושהי סביבה כאמור מוגנת ומכניסים אותם לתוך זה.

<שרון ניר: כאמור, הכול סביב חיזוק ערך השירות והמיצוי.

<שרון ניר: אני אתייחס עכשיו ואני אכלול את סוגיית חיילות איתן.

<שרון ניר: כפי שאתה רואה בשקף הבא, נתבקשנו להציג נתונים אז אנחנו רואים סך הכול יעד סטטי ומספרים אבסולוטיים.

<שרון ניר: בשנים 2013, 2014, 2015 כ-1,260 ו-1,284 בשנת 2015 מתגייסות נערות שהן מסווגות למסלול איתן, לשירות חיילות איתן.

<שרון ניר: אפשר לראות שהמאפיינים - - -

ענת ברקו: חלה ירידה.

<שרון ניר: חלה ירידה כי הירידה היא בתוך מספרים אבסולוטיים.

<שרון ניר: זו לא ירידה.

<שרון ניר: מבחינתנו זה יעד.

<שרון ניר: זה חלק מהאחוז בתוך אוכלוסיות המתגייסות.

ענת ברקו: לא שיניתם את הרף?

<שרון ניר: לא שינינו את הרף.

<שרון ניר: אני התייחסתי לזה בהתחלה.

<שרון ניר: ממש לא שינינו את הרף, נהפוך הוא.

<שרון ניר: יש שמירה על רף גיוס לצה"ל ואין עלייה בשיעור אי-גיוס חיילים לצה"ל.

<שרון ניר: בהקשר הזה אני אגיד רגע שחיילות מסווגות למסלול איתן משויכות למסלול הזה על סמך נתוני איכות שהם דפ"ר וקב"א וציון השכלה, זה גם שנות לימוד.

<שרון ניר: אפשר לראות פה את החלוקה של עד 11 שנות לימוד 15% מהחיילות ו-12 שנות לימוד הן 85% מהחיילות אבל בסך הכול, חיילות מסווגות למסלול הזה דרך נתונים של קב"א, דפ"ר וציון.

<שרון ניר: זה צו ראשון למעשה והנתונים האישיים שלהן.

זאב בנימין בגין: כתבתם פה "שילוב מועמדות לשרות בטחון למסלול איתן על סמך נתוני איכות נמוכים בלבד".

<שרון ניר: נכון, אני אסביר.

זאב בנימין בגין: המילה "בלבד" אמורה להדגיש מה בדיוק?

<שרון ניר: שבעתיד אנחנו לא נעשה את זה רק סביב זה.

<שרון ניר: תיכף אני אשלול את זה.

<שרון ניר: שאלה כל כך טובה שיש לה מקום בשקפים הבאים.

<שרון ניר: בעתיד אנחנו הולכים חלק - - -

זאב בנימין בגין: בשקף צבעוני.

זאב בנימין בגין: תשובה טובה היא בשקף צבעוני.

<שרון ניר: באחד השקפים.

<שרון ניר: מסלול השירות של חיילות איתן כמו שאמרתי הוא מסלול ייחודי אז לאחר שאנחנו מחליטים על המספר הזה של 1,200 חיילות שנכנסות למסלול שרות איתן, אנחנו בעצם קוראים להן לכנס מלש"ביות.

<שרון ניר: בכנס מלש"ביות אנחנו משתדלים לעשות להן איזשהו סוג של פאנל.

<שרון ניר: לדבר אתן על מסלולי שיבוץ, לדבר אתן על אופן הליווי שלנו ולהעלות להן את המוטיבציה לשירות איכותי.

<שרון ניר: לדבר אתן על יעדים ועל קורסים שהן יכולות להשתלב בהן במעלה הדרך.

<שרון ניר: לעשות להן פאנל של בוגרות שירות חיילות איתן שהגיעו ליעדים מאד משמעותיים והצליחו להתקדם בצבא.

<שרון ניר: להנגיש להן דוגמאות ברמה של דוגמה אישית לאן הן יכולות להתקדם.

<שרון ניר: זה כנס מלש"ביות והרעיון שלו לעודד שירות משמעותי.

<שרון ניר: לאחר מכן אנחנו מגייסים אותן.

<שרון ניר: עושים להן טירונות באחד משני מקומות.

<שרון ניר: או במחנה שמונים או במחווה אלון.

<שרון ניר: זו טירונות ארוכה יותר, זו טירונות של חמישה שבועות.

<שרון ניר: יש שבוע נוסף ביחס לטירונות הרגילה, כשכל התכלית של השבוע הנוסף הוא העצמה אישית.

<שרון ניר: את השיבוץ באופן ספציפי לחיילות האלו אנחנו קובעים בתום הטירונות ועל פי חוות דעת של הסגל במחווה אלון ובמחנה שמונים.

<שרון ניר: כלומר לא רק את - - -

זאב בנימין בגין: אני לא מבין.

זאב בנימין בגין: מחנה שמונים ואחר כך מחווה אלון?

<שרון ניר: זה או פה או פה.

<שרון ניר: זה בשני מקומות.

זאב בנימין בגין: האם יש שוני בגישה?

<שרון ניר: הטירונות היא אותה טירונות באותם כללים.

<שרון ניר: אותו אופי של כללים ואותה אופי של טירונות ואותם תכנים.

זאב בנימין בגין: כשאת אומרת "אותו אופי", סליחה שאני מקשה, האם האופי המיוחד, כפי שאני מבין - - -

<שרון ניר: נכון.

זאב בנימין בגין: שיש במחווה אלון הוא מועתק לתוך מחנה שמונים או שמחנה שמונים עכשיו בנוי מלכתחילה כמו מחווה אלון.

זאב בנימין בגין: לא הבנתי.

<שרון ניר: מחנה שמונים מעביר טירונויות כלל צה"ליות וטירונות מהסוג הזה לחיילות איתן, עם אותו אופי טירונות שיש במחווה אלון.

<אינה זרצר: הסגל שמעביר את הטירונות במחנה שמונים הוא סגל מוכשר ומיוחד.

<אינה זרצר: זה לא אותו סגל שמעביר טירונויות רגילות.

זאב בנימין בגין: לכן שאלתי.

זאב בנימין בגין: יפה.

זאב בנימין בגין: או.קיי.

<שרון ניר: מבחינת הכשרה למקצוע צבאי אנחנו שואפים שכלל החיילות האלו ישובצו לקורסים ולמקצועות ולא ישובצו כחיילות מנהלה או כפקידות.

<שרון ניר: אני תיכף אראה מנעד רחב של הרבה מאד תפקידים שהן משתבצות אליהם.

<שרון ניר: אנחנו שואפים שמרבית החיילות תשובצנה לקורסים ותגענה ליעדים משמעותיים בצבא.

<שרון ניר: תיכף אני אדבר גם על היעדים עצמם.

<שרון ניר: לאחר מכן הן עושות שירות סדיר.

<שרון ניר: אנחנו במעלה הדרך משתדלים לתת לאלו שצריכות השלמה להשכלה ולבגרות.

<שרון ניר: קורס השלמה של 12 שנות לימוד ובמקרים מסוימים חלקן אף מקבלות אפשרות להשתלב בקורסים אזרחיים, במקצוע אזרחי כמו "תדמור", כמו מזכירות רפואיות.

<שרון ניר: משתדלים לתת להן משהו יצרני ובסוף הן משתחררות כשההכשרות - - -

ענת ברקו: תעודה אזרחית?

<שרון ניר: כן.

ענת ברקו: את יודעת שהחוק שלי שעבר בקריאה שלישית על מקבילה אזרחית למקצוע צבאי, מאפשר לכם בכל מקצוע שאתם מכשירים לתת להן את התעודה האזרחית ביד וזה באמת ציוד לחיים.

ענת ברקו: אני ממליצה לבדוק את זה כי גם בשיחה עם סגנית ראש אכ"א עלה שאתם תתחילו להנפיק את התעודות גם בצה"ל.

<אינה זרצר: זה ממש לקראת - - - עד סוף השנה.

ענת ברקו: נכון אבל אני ממש מבקשת שניפוק התעודות ייערך כי עדיין לא מנפיקים אותו.

<אינה זרצר: קודם כל אנחנו רוצים שמשרד הכלכלה יכיר לנו בכול המקצועות.

ענת ברקו: הוא הכיר במקצועות.

ענת ברקו: בחלקם הגדול הוא הכיר אבל הם אמרו לנו שאתם עדיין, אצל אכ"א, לא מנפקים את התעודות.

<אינה זרצר: הם לא נתנו לנו אישור.

ענת ברקו: הם מאשרים לכם.

<שרון ניר: אני ארשום את זה.

<אינה זרצר: אנחנו נבדוק.

ענת ברקו: אני מציעה שתבדקו עם שולי איל וגם עם סגנית ראש אכ"א, טל קירשנר.

ענת ברקו: תתחילו לנפק את התעודות וכך גם לחיילות הללו, שבאות מרקע סוציואקונומי בהרבה מאד מקרים נמוך עם בעיות, המקצוע הזה הוא מקצוע לחיים וזו ממש הצלה, זה לשים אותן על הפסים ולהתחיל את החיים מסודר.

<שרון ניר: בהחלט.

<שרון ניר: רשמתי.

<שרון ניר: מבחינת - - - איתן, כמו שהצגתי קודם יש מגמות מרכזיות להרחיב כמה שיותר את כלי המיון שדרכם אנחנו ממיינים אותן.

<שרון ניר: זאת אומרת, לא רק עם נתוני קב"א, דפ"ר וכמו שאמרתי בציון השכלה בלבד, אלא לייצר איזשהו בסיס נוסף כמו שאנחנו עושים לחיילות מזה מספר שנים, שאנחנו עושים איזשהו מבחן התאמה תעסוקתי.

<שרון ניר: הרעיון הוא לסדר תהליכי מיון ושיבוץ, לעשות להן יום אבחון תעסוקתי שהוא מקביל ליום המאה, שהוא בודק מספר פרמטרים ותיכף אני אכנס למספר פרמטרים של סביבות קוגניטיביות ודרך זה שאנחנו עושים להן יום עיון ואגב, התחלנו את זה כבר במרץ 16'.

<שרון ניר: יש לנו כבר ניסיון די מוצלח סביב האירוע הזה עם החיילות שגויסו בשנת 2015 כדי להרחיב יותר, להעשיר את כלי המיון ודרך זה לעשות זיקוק של האוכלוסייה.

<שרון ניר: זאת אומרת שאם מסתכלים על ה-1,200 יכול להיות שאנחנו אפילו בעתיד נוכל לעשות זיקוק של האוכלוסייה שצריכה את המיון הזה וחלק מהחיילות לא לתייג אותן על סמך זה, זה בדיוק הרעיון.

ענת ברקו: הנתונים היבשים, אדוני היושב ראש, הנתונים היבשים בהרבה מאד מקרים מאד מטעים.

<שרון ניר: בדיוק.

ענת ברקו: ואנחנו יכולים למצוא סיטואציות של חיילות שהוגדרו כגיוס מיוחד, אני לא יודעת כמה זה קורה היום והן יכולות להגיע לקצונה עם באמת הכרה כחריגת נתונים.

ענת ברקו: לכן, אם מראש אפשר לאפשר לה - - - ולהעביר אותה לכלל צה"ל אז אנחנו חוסכים כאן וממצים את המשאב האנושי באופן הרבה יותר טוב.

ענת ברקו: לא מתייגים חיילת שהיא בעצם לא עונה לקריטריונים כי אלה רק נתונים יבשים ובהרבה מאד מקרים, כשיושבים מול אותה חיילת, רואים שהנתונים לא משקפים את היכולות.

ענת ברקו: זה קורה.

ענת ברקו: היא לא ישנה בלילה יום לפני הבחינות, היא הייתה חולה או כל מיני דברים שהשפיעו על הנתונים היבשים ולכן, אני חושבת שזה תהליך מבורך וטוב שאתם עושים אותו.

<שרון ניר: אנחנו עושים אותו ואני אגיד שאנחנו באמת משתדלים גם לתת להן תחנות יציאה במעלה הדרך.

<שרון ניר: זאת אומרת, חיילת שעושה שירות ומזוהה כחיילת מאד איכותית על בסיס השירות, על בסיס הטירונות ואחרי זה על בסיס שרות תקין, אנחנו בודקים את עצמנו תוך כדי ונותנים לה אופציות נוספות מעבר למקצוע.

<שרון ניר: זה נותן לה לצאת ממסלול איתן ולהשתלב במסלול כלל צה"לי ואפילו להוציא חיילות לקצונה במקרים מסוימים.

<שרון ניר: אז הרעיון המסדר של עבודת המטה הזו כבר התחיל במרץ 16' וזה אל"ף להסתכל בצורה מתוכננת על כל ה-1,200 חיילות, לתכלל באופן מלא את האוכלוסייה הזו כחלק מתכנית הגיוס על פי תקינה ולשבץ אותן כאמור, במקצועות ובתפקידים ייחודיים ולשלב אותן בצורה מקסימאלית בכלל ההכשרות של צה"ל.

<קריאה: האם תוכלי להגביר את הקול קצת או לדבר - - -

<שרון ניר: כן.

<שרון ניר: אמרתי שהרעיון המסדר הוא לתכנן בצורה מלאה את האוכלוסיות כחלק מתכנית הגיוס ועל פי תקינה ולשלב אותן בצורה מלאה בכלל היעדים בצה"ל.

<שרון ניר: בשלבי המיון והגיוס לעשות להן כאמור את יום האבחון התעסוקתי וגם דרך יום האבחון התעסוקתי והראיונות שהן יעברו ביום האבחון התעסוקתי, לעשות איזשהו מודל ניבוי, שעם מודל הניבוי בסוף לקבוע פרמטר שמדבר על זה שהן מסוגלות לשרוד שרות תקין.

<שרון ניר: לקבוע פרמטרים מאחד עד שבע, שכשיש להן פוטנציאל נשר גבוה זה 1 וכשיש להן פוטנציאל שרידות גבוה אז - - -

<קריאה: זה חלק אחר - - -

<שרון ניר: זה מודל ניבוי על כושר הסתגלות.

<קריאה: זו וריאציה של - - -

ענת ברקו: כושר הסתגלות, למה שלא - - -

<שרון ניר: כל הרעיון הוא דרך הפרמטר הזה להוציא אותן משם ולשלב אותן בכלל צה"ל.

<שרון ניר: אנחנו ממספרים לנו את זה, לוקחים, משקללים את נתוני האיכות, את ראיון ההתאמה, את הריאיון האישי, את יום המאה עם המבחן ואת כל זה מכניסים לתוך משפך אחד ומכניסים אותו לתוך מודל ניבוי מאד מקצועי.

<שרון ניר: דרכו מחליטים מי בסוף תישאר בתוך הקטגוריה הזו שנקראת נערות חג"מ.

<אינה זרצר: שניה - - -

<שרון ניר: בבקשה, אינה.

<אינה זרצר: בעצם יום המאה המותאם הזה שאנחנו עושים אותו, כבר התחלנו אותו במרץ כפיילוט והיום כל הבנות של תכנית איתן - - -

זאב בנימין בגין: האם הצגת את עצמך?

<אינה זרצר: אני אינה זרצר מאכ"א.

<אינה זרצר: אנחנו מובילים את העבודה הזאת במסגרת - - - יום המאה מותאם, זה יום שלם שהבנות עוברות את יום המאה הרגיל פלוס ראיון תעסוקתי שזה משהו חדש שנבחן וניבנה במיוחד עבורן, שהוא בודק מוטיבציה, יכולת הסתגלות, יכולת להתמודד עם אתגרים, שאלה באמת הדברים הבעייתיים עבור האוכלוסייה הזאת ועל סמך זה - - -

זאב בנימין בגין: זה נבחן בלאו הכי ביום המאה.

זאב בנימין בגין: את אומרת שיש עוד.

<שרון ניר: ראיון בסוף יום המאה.

<אינה זרצר: עבור האוכלוסיות הזאת, באותו יום של יום המאה.

<אינה זרצר: זה החלק המותאם של זה.

זאב בנימין בגין: יש ראיון גם לבנות מתגייסות רגילות.

<אינה זרצר: לא.

זאב בנימין בגין: האם אין ראיון בסוף?

<אינה זרצר: אנחנו מתחילים את הפיילוט.

זאב בנימין בגין: אני חשבתי שיש ראיון לכל - - -

<שרון ניר: יש ראיון לאימות נתונים.

זאב בנימין בגין: ראיון עם פסיכולוגית, עם פסיכולוג.

זאב בנימין בגין: אין ראיון?

<שרון ניר: זה חלק מהדברים שאנחנו הולכים להגיד.

<שרון ניר: אלה בדיוק היעדים שאנחנו הולכים לקראתם.

<שרון ניר: זה בדיוק - - - שאנחנו מרחיבים את הכלים ואנחנו הולכים לכיוונם.

<שרון ניר: הרעיון הוא גם למיין ולשבץ אותן כמו שאמרתי, על בסיס נתונים רחב וגם ללוות אותן.

<שרון ניר: בסוף, אנחנו נחליט מיהן ה hard core שאנחנו רוצים רגע להתמקד בהן וללוות אותן לאורך כל השירות וגם דרך זה למצות אותן בתפקידים יותר טובים.

<שרון ניר: אני אגיד שכחלק מעבודת המטה הזו אנחנו מפתחים קורס כלים להעצמת האוכלוסייה בכניסה לשירות.

<שרון ניר: זאת אומרת, עוד בשלב הטירונות, אחרי הטירונות, אנחנו נעשה איזשהו קורס כלים להעצמת האוכלוסייה כבר בכניסה לשרות ואנחנו נתחיל את זה כבר בשנת 2017.

<שרון ניר: ממש לתת להן כמה שיותר כלים.

<שרון ניר: ללכת למשהו רחב והקורס הזה כבר בבנייה.

<שרון ניר: אפשר לראות פה בשקף הבא את מה שדיברתי על הסביבות המותאמות - - -

זאב בנימין בגין: כמה זמן קורס כזה אמור מבחינתכן לקחת?

<אינה זרצר: שלושה עד ארבעה שבועות.

זאב בנימין בגין: חודש.

ענת ברקו: קד"צ?

<אינה זרצר: לא, זה לא יהיה קד"צ אבל כן חלק מכניסה לשרות לפני הטירונות.

<שרון ניר: כמו שאמרתי יש כאן את האבחון התעסוקתי.

<שרון ניר: דיברנו על זה.

<שרון ניר: יש פה גם את הסביבות שאלו המבחנים, גם בתחום ההדרכה, גם בטיפול באדם, אחזקה שלו וגם את ראיון ההתאמה לשירות, שהוא בודק את המוטיבציה כפי שדיברנו על זה קודם.

<שרון ניר: אני לא אפרט.

<שרון ניר: כל זה ביחד משוקלל לכדי מודל ניבוי ומזקק בסוף את אוכלוסיות האיתן.

<שרון ניר: רק כדי לשבר את האוזן אנחנו מדברים על פריסת יעדי שיבוץ מגוונים ושיבוץ פרטני לכ-120 מקצועות מגוונים ומערכים שונים ואפשר לראות כאן איפה חיילות איתן משתבצות כיום.

<שרון ניר: אם זה במערך המשא"ן, מש"קית שלישות, משמעת, מש"קית קישור גיוס, שוטרות - - -

זאב בנימין בגין: יוהל"מ, סליחה, יש לנו זמן.

זאב בנימין בגין: אם את יכולה להאט את הקצב, לפחות לגבי אנשים שהם מבוגרים מן הממוצע בכנסת אז זה יועיל לי.

זאב בנימין בגין: את לא יודעת זאת אבל אני עמלתי שנים רבות כדי להגיע למעמדי, אני זקן חברי הכנסת.

זאב בנימין בגין: את יכולה להתחשב בקשיים האלה.

<שרון ניר: טוב, אז אני אומרת שאנחנו, כפי שהדגשתי קודם, אנחנו משתדלים לשבץ את החיילות ביעדי שיבוץ מגוונים.

<שרון ניר: פירטנו כאן כמה קבוצות של יעדי שיבוץ של מקצועות אם אלה מקצועות בתחום ההדרכה, אם אלה מקצועות במערך משאבי האנוש, אפשר לראות שיש כאן מ"כיות, חיילות שמשתבצות כמ"כיות, חיילות שמשתבצות - - -

זאב בנימין בגין: מהו משא"ן?

<שרון ניר: משא"ן הוא משאבי אנוש.

<שרון ניר: מש"קיות שלישות, גם מש"קית משמעת וגם מש"קית קישור וגיוס.

<שרון ניר: מערך תומכי לחימה הוא מגוון תפקידים שהם תומכי לחימה, אם זה שירות חיילות במשטרה, שוטרת צבאית, מזכירות בחיל הרפואה, מזכירות שרות רפואי, עובדת ציוד בטיחות, בחיל המודיעין גרפיקאיות, חובשת בחיל הרפואה, מנעד רחב של תפקידים שהם תומכי לחימה.

<שרון ניר: גם יעדים בתחום ההדרכה, שאלה יעדים מאד אטרקטיביים גם לחיילות בכלל צה"ל.

<שרון ניר: יש מ"כיות, מדריכות ביחידות השדה, מד"ניות בחיל החינוך, סמלות מבצעים ותפקידים טכנולוגים: מנהלת רשת מחשוב בחיל התקשוב, בודקת ציוד אלקטרוני בחיל התקשוב.

<שרון ניר: בחיל האוויר בוחנת חימוש, מפעילת מערכות תצלומי אויר ושמנו פה מעט מקצועות כדי לשבר את האוזן אבל יש 120 מקצועות.

<שרון ניר: גם בתחום הלוגיסטיקה, נהגות, מש"קיות לוגיסטיקה, טבחיות, רכזות מערכות לוגיסטיות ומנהלות רישום.

זאב בנימין בגין: אלו דוגמאות.

<שרון ניר: אלו דוגמאות של יעדי שיבוץ.

זאב בנימין בגין: מאד מרשים.

זאב בנימין בגין: אני יכול לציין שאולי זה ייראה פרדוקסלי אבל אני חושב שאם הן משובצות בתפקידי הדרכה זה אולי הדבר הבולט ביותר כאן, בייחוד ביחס, אז זה יפה מאד.

<שרון ניר: בדרך לכאן שוחחתי עם מפקד מערך "מגן" אל"מ רז קרני שהיה בעברו מפקד - - -

זאב בנימין בגין: מה זה מערך מג"ן?

<שרון ניר: מערך מג"ן - - -

זאב בנימין בגין: אם קשה לך אז אני מאד שמח שראשי התיבות אינם נהירים גם לך.

זאב בנימין בגין: לא חשוב, על מה מדובר?

<שרון ניר: מערך שעוסק בהכנה לצה"ל.

<שרון ניר: גם המפקד של שתי היחידות שלי, יחידת מחווה אלון וחוות השומר והוא עסק לא מעט עם האוכלוסייה הזו, אוכלוסיית איתן.

<שרון ניר: הוא סיפר לי על איזו קצינה שמתפתחת שהיא בוגרת מסלול איתן.

<שרון ניר: היא הייתה מ"ממית במחווה אלון ואחרי כן התפתחה.

<שרון ניר: יש לנו קצינה בקבע.

<שרון ניר: חשוב לי להדגיש שאנחנו ממש מסמנים לעצמנו כיעד ובוחנים את עצמנו דרך השילוב הנכון שלהן והמיצוי.

<שרון ניר: חיילת שנחושה להצליח ומביאה את המטען הנכון אנחנו פותחים בפניה.

זאב בנימין בגין: היכולת עם המגבלות הראשוניות, לעמוד בפני מחלקה או להוביל כיתה או מחלקה, היא יכולת שונה מהמקצועות האחרים.

זאב בנימין בגין: כולם חשובים.

זאב בנימין בגין: הפריסה היא יפה מאד.

זאב בנימין בגין: זה באמת יפה.

<שרון ניר: סך הכול אנחנו חושבים שהאוכלוסייה הזו היא אוכלוסייה שמטופלת בצורה נכונה.

<שרון ניר: מלווה.

<שרון ניר: לא הזכרתי את זה, זה הופיע באחד השקפים אבל היא מלווה, גם בשירות, גם בזרועות ובאגפים.

<שרון ניר: יש מש"קיות מקא"מ, שיש להן סמכויות לווי וגם שינוי שיבוץ.

<שרון ניר: עובדות מול איתן.

<שרון ניר: כשהן רואות שחייל או חיילת לא מתאקלמים כמו שצריך אז אפשר לעשות איזשהו סוג של שינוי שיבוץ מותאם יותר לצרכים וליכולות.

<שרון ניר: אנחנו משתדלים לשלב אותם כמו שצריך.

זאב בנימין בגין: אצלי זה סוף המצגת.

זאב בנימין בגין: גם אצלך?

<שרון ניר: כן, גם אצלי.

זאב בנימין בגין: אני מאד מודה לך.

זאב בנימין בגין: אני רוצה לחזור באופן מנהלי לכך שהועדה ביקשה מלשכת שר הביטחון כבר ב-11 ליולי את הצגת הנתונים האלה.

זאב בנימין בגין: יזמה והודיעה למשרד הביטחון וללשכת השר שברצוננו לקיים את הדיון הזה.

זאב בנימין בגין: אני מקווה שהידיעה על כך ירדה אליכן בזמן או סמוך לכך.

<שרון ניר: אנחנו פה.

זאב בנימין בגין: בסדר, הצגתן מצגת ממצה ותודה עליה.

זאב בנימין בגין: חברת הכנסת ברקו, את מגלה בקיאות בנושאים האלה, גם מניסיונך הקודם בחיים, בבקשה.

זאב בנימין בגין: סא"ל במיל' חברת הכנסת ד"ר ענת ברקו.

זאב בנימין בגין: שכחתי משהו?

ענת ברקו: תודה רבה לחברי יושב ראש הועדה, חבר הכנסת בגין.

ענת ברקו: שמעו, אני נהנית להיות כאן.

ענת ברקו: אני לא חברה בוועדה למעמד האישה ולמעשה, אני רואה שחברי וחברות הועדה לא הגיעו.

ענת ברקו: אני הגעתי במיוחד לדיון הזה כדי לראות.

ענת ברקו: מדהים, מדהים, מדהים בוועדה למעמד האישה.

ענת ברקו: מה שלא ראינו מתחילת מושב הכנסת ומתחילת הכנסת העשרים, בוועדה למעמד האישה נעדר מקומן של חיילות צה"ל ואני חושבת שגם הנציגות של המשטרה לא באה לביטוי אופטימלי לגבי שרות הנשים.

ענת ברקו: הדבר התחדד כאשר אנחנו יזמנו יום הצדעה לחיילות צה"ל וכוחות הביטחון – משטרת ישראל, שב"ס וגופי ביטחון אחרים.

ענת ברקו: הייתה התנגדות מוחצת לקיים דיון גם בוועדה אז אני רוצה - - -

זאב בנימין בגין: אני לא בטוח שהייתה התנגדות.

ענת ברקו: אבל אנחנו - - -

זאב בנימין בגין: אבל אני הסברתי את היתרון בכך שאנחנו מקיימים אחרי שבועיים דיון ואנחנו יוצרים רצף של מודעות לשאלות ולבעיות של קידום נשים בצבא ובמשטרה.

זאב בנימין בגין: אנחנו נשמע את המשטרה בעוד דקות אחדות אבל כיוון שציינת שחברות אחרות לא באו אז אני מקדם בברכה את חברתנו, חברת הכנסת עורכת דין רויטל סוויד.

רויטל סויד: שבאה לשם ההזדהות ונמצאת בדיון וועדת חוקה שחייבת לחזור אליו, על הנציבות.

ענת ברקו: למעשה, מה שאנחנו רואים הוא שחלק גדול מחברות וחברי הועדה הביעו את מחאתם בכך שהם נעדרו מן הועדה וזה לפחות מה שנאמר לי.

ענת ברקו: אני יכולה להגיד שלא יכול להיות שוועדה, שבמשך שנים רבות הובילה כל כך הרבה נושאים שקשורים לפתיחת מקצועות של חיילות וגם החוק להטרדה מינית שנולד בוועדה הזו בשנות התשעים, אנחנו רואים שהיום הועדה איבדה מכוחה ויש רצון להדיר חיילות כיוון שחברת הכנסת סלימאן לקחה את הוועדה למקום שממנו היא לא רוצה לעסוק בחיילות צה"ל והיא יכולה לא - - -

זאב בנימין בגין: אני מציע - - -

ענת ברקו: אבל לעשות את זה בוועדת משנה, זאת כן תהיה ואני מבקשת שזה ייכנס לפרוטוקול.

זאב בנימין בגין: אני הבנתי שזה מה שאת רוצה ובכל זאת אני מבקש לקחת בחשבון שהיושבת ראש שלנו, שעושה עבודה חשובה מאד, גם על יסוד הרקע הקודם שלה בתחום הגנה על נשים פגועות איננה בישיבה הזאת.

זאב בנימין בגין: אני מחליף אותה.

זאב בנימין בגין: לא היה זה נוח אם תקרא את הפרוטוקול.

ענת ברקו: אני מביעה את מחאתי.

זאב בנימין בגין: נתתי תשובה לכך כמיטב יכולתי.

ענת ברקו: אדוני, אני מביעה מחאתי.

זאב בנימין בגין: אבל את כאן - - -

ענת ברקו: אני כאן.

זאב בנימין בגין: אז אני מציע - - -

ענת ברקו: אני מביעה מחאתי ובכך - - -

זאב בנימין בגין: להתמקד בנושא עצמו.

ענת ברקו: שחדר הועדה משמש לדיונים לגבי התנועה האיסלאמית ולא לגבי חיילות - - -

זאב בנימין בגין: לא, אני מבקש - - -

ענת ברקו: זה מה שהיה, מה לעשות.

זאב בנימין בגין: לא, ענת.

ענת ברקו: בכל מקרה, אדוני - - -

זאב בנימין בגין: לא, סליחה, תני לי להסביר את דעתי על מדיניות הועדה.

זאב בנימין בגין: אני חבר הועדה, אני עושה זאת ברצון ואני פעמים אחדות הבעתי את דעתי שהועדה הזאת נועדה לתת מענה לַבעיה של נשים שהן ככלל, נשים ככלל הן יותר חלשות בחברה שלנו.

זאב בנימין בגין: על זה נוספת הבעיה המיוחדת שערבים בחברה שלנו הם מוחלשים מול כלל החברה.

זאב בנימין בגין: המסקנה שלי מן האיחוד של שתי הבעיות האלו היא שחשוב מאד לדון בכך בוועדה.

זאב בנימין בגין: זה יהיה לטובת המדינה כולה והקידום הכלכלי והחברתי של נשים, שיהיו דיונים רבים, פוריים ומממצים בשאלות המיוחדות לנשים ערביות.

זאב בנימין בגין: כל זה לוקח זמן.

זאב בנימין בגין: יש לנו בעיה מיוחדת עם נשים ועם ערבים ולכן המיקוד הוא מבחינתי במידה רבה נשים ערביות אבל כל זה מאחורינו, ענת, אנחנו כאן, הדיון מתקיים והוא היה עד עכשיו מאד מעניין וגם מבחינתי, מחדש חידושים מרנינים.

ענת ברקו: או.

ענת ברקו: קיי, אדוני, אני אתייחס עכשיו לנושא אבל היה חשוב לי לומר את הדברים הללו.

ענת ברקו: אני רוצה לברך אתכן על העבודה שנעשית בצה"ל לגבי קליטה של אוכלוסיות מיוחדות.

ענת ברקו: יחד עם זאת, אי אפשר להתעלם מכך שבמשך שנים, בשנה שנתיים האחרונות אנחנו רואים תהליכים שבהם כל הנושאים החברתיים נדחקים מצה"ל, כולל הנושא של מקא"מ, של קידום אוכלוסיות מיוחדות וביטול המערך השלם שזה לצערי, לא הוזכר במצגת הזאת.

ענת ברקו: אדוני היושב ראש, מערך קידום אוכלוסיות מיוחדות בוטל בצה"ל.

ענת ברקו: זאת אומרת שכל הנושא הזה עבר לאיזושהי נישה שהפוקוס שלה הוא לא הפוקוס העיקרי בגיוס מיוחד של חיילות וגם בגיוס מיוחד של חיילים, כפי שאנחנו מכירים כמערך מקא"מ.

זאב בנימין בגין: אני לא מבין עכשיו.

זאב בנימין בגין: יש גיוס מיוחד של חיילים.

ענת ברקו: כן אבל אין מערך מסוים כפי שהיה נהוג במשך שנים רבות - - -

זאב בנימין בגין: טוב, אכ"א יסבירו, בסדר.

ענת ברקו: ולכן הנושא הזה לדעתי הוא בעייתי.

ענת ברקו: הדבר הנוסף, הנושא של המקצועות שהוצגו לנו בהחלט מגוון ומעניין.

ענת ברקו: הייתי רוצה שתוצג לנו מצגת עם התפלגות המקצועות העכשווית.

ענת ברקו: במה באמת עוסקות החיילות ולמה יש ירידה בגיוס מיוחד של חיילות.

ענת ברקו: האם לא שונָה הרף?

ענת ברקו: האם עם יד הלב אפשר לומר שלא החלתם קריטריונים אחרים לגיוס, שפוגעים באוכלוסייה שכל כך זקוקה, שלפעמים הצ'אנס האחרון שלה זה השירות הצבאי כדי להעלות אותן על הפסים?

ענת ברקו: אני חוזרת ואומרת, הכרה אזרחית במקצועות הצבאיים, אני מבקשת לקבל את ההכרה המיוחדת כולל תעודות של הסמכה אזרחית.

ענת ברקו: אפשר לעשות את זה וראוי שתתחילו אולי בגיוס המיוחד.

ענת ברקו: לגבי השאלה כמה מתוך חיילות חג"מ מגיעות לקצונה, חברי היטיב להגדיר את העניין הזה שקורסים שדורשים פיקוד ומנהיגות כמובן דורשים מיומנויות נוספות.

ענת ברקו: על אחת כמה וכמה קצונה בצה"ל.

ענת ברקו: אז מתוך הכרה שכל חיילת כזו, שתגיע לקצונה בצה"ל בהכרה כחריגת נתונים היא מהווה סמל ומגבירה מוטיבציה לחיילות אחרות, כי היא הופכת להיות זו שנותנים אותה כדוגמה.

ענת ברקו: כמובן שאנחנו מכירים גם חיילים שהגיעו לקצונה והפכו להיות מ"פים והתקדמו בסולם הדרגות שזה דבר שהוא בהחלט מבורך ומעיד על הפתיחות של צה"ל ועל הרצון למשוך קדימה אוכלוסיות מיוחדות.

ענת ברקו: אני רוצה להודות לכן - - -

זאב בנימין בגין: נקדם בברכה את חברת הכנסת עליזה לביא.

זאב בנימין בגין: הייתה מצגת מצוינת.

עליזה לביא: אני מצטערת, היה לנו פה - - -

זאב בנימין בגין: ענת, בבקשה.

ענת ברקו: אני רוצה להודות על העבודה שנעשית.

ענת ברקו: אני חושבת שגם כשמדברים על רב תרבותיות ומפסיקים לקרוא לצה"ל כור היתוך, הייתי מבקשת לשקול גם את המונח רב תרבותיות.

ענת ברקו: אני מעירה כאן לאכ"א.

ענת ברקו: המונח הזה נכשל לחלוטין בהרבה מאד מקומות אחרים.

ענת ברקו: אתם יכולים לדבר על כור היתוך לישראליות עם הגוונים שבה אבל רב תרבותיות היא קלישאה שלא מחזיקה מים.

ענת ברקו: אני מציעה לכן לסלק את זה מהמצגת וזה גם אמור לגבי דברים אחרים.

ענת ברקו: לתת מענה לעניין הזה של קידום אוכלוסיות מיוחדות אחרי העלמת המערך מצה"ל והעברתו למה שהיה פעם בקו"ם, אדוני יושב הראש.

ענת ברקו: אולי יש כאן יתרון יחסי במובן של שיבוץ נשים אבל אין כאן יתרון יחסי בקשב ובאלומת האור הכול כך מיוחדת שהייתה למקא"מ לטובת אוכלוסיית חג"מ.

ענת ברקו: תודה רבה.

זאב בנימין בגין: תודה.

עליזה לביא: סליחה, אפשר?

עליזה לביא: ענת, רק הבהרונֶת.

זאב בנימין בגין: אני מציע - - -

עליזה לביא: רק לשאול משהו, מה זאת אומרת?

עליזה לביא: את אומרת שהיה בעבר.

עליזה לביא: מה אמרת בסוף?

עליזה לביא: לא הבנתי.

ענת ברקו: כל מערך מקא"מ של קידום אוכלוסיות מיוחדות בוטל בצה"ל.

זאב בנימין בגין: כן אבל אני מניח שיש תמורה לכך.

ענת ברקו: הוא עבר לבקו"ם.

ענת ברקו: זה מתקשר גם לדברים שדיברנו עליהם רבות בכנסת, של ביטול בגרויות ללוחמים, של ביטול הפנימיות הצבאיות, כל מיני.

ענת ברקו: הצבא בתחושה שלי, מאד השתנה והוא הולך ונסוג מהתפקידים החברתיים שהיו לו ורק הוא יכול היה להרים את האלונקה הזאת.

ענת ברקו: זה מאד מצער.

ענת ברקו: אנחנו חייבים להגיד את זה.

ענת ברקו: גם בהקשר של אוכלוסיות מיוחדות זה בהחלט מצער, כי הקשב של בקו"ם הוא אחר - - -

עליזה לביא: לא הבנתי את סיומת דברייך.

זאב בנימין בגין: אם אפשר, עליזה, כך אני מציע, כדי להשלים, רויטל, את צריכה לחזור לוועדה.

רויטל סויד: נכון אבל אני אשמח - - -

זאב בנימין בגין: או.

זאב בנימין בגין: קיי, אז אני מציע השלמה יותר מאוחר לקראת הסיכום.

זאב בנימין בגין: יהיו כנראה עוד שאלות והערות.

זאב בנימין בגין: רק כדי להשלים את המצגת מטעם הצבא, אני מציע שהמשרד לביטחון פנים יביאו את ההיבט שלהם.

זאב בנימין בגין: רב פקד מאיה סטלורו.

<מיה סטולרו: אני לא נציגת המשרד לביטחון פנים, אני נציגה של משטרת ישראל.

<מיה סטולרו: אנחנו עובדים בצמוד לצבא בנושא קליטת בנות מקא"מ.

<מיה סטולרו: משנת 2015 עד היום קלטנו 46 ואנחנו כבר מדברים על בין 30%-40% מכלל המשרתים.

<מיה סטולרו: נשארו אצלנו 33.

ענת ברקו: מה זאת אומרת "נשארו"?

<מיה סטולרו: 13 חזרו לצבא מטעמים של אי התאמה, אי הסתגלות, מציאת שיבוץ אחר.

<מיה סטולרו: אני יכולה לתת לכם את החלוקה איפה הם משרתים אצלנו, הם משרתים אצלנו בתפקידים מגוונים.

<מיה סטולרו: יש לנו שניים בזיהוי פלילי, ארבעה בעבודת מודיעין, שלושה במשאבי אנוש - - -

זאב בנימין בגין: נשים כולן.

<מיה סטולרו: סליחה, מתנצלת.

<מיה סטולרו: אלה גם גברים.

<מיה סטולרו: שלש נשים באגף משאבי אנוש - - -

ענת ברקו: קולטים גם חיילים ממקא"מ?

<מיה סטולרו: אליי לא מגיעים, סליחה?

ענת ברקו: משטרת ישראל, שח"ם, האם קולטים גם חיילי מקא"מ?

<מיה סטולרו: לא קיבלנו תקינה אף פעם.

<מיה סטולרו: אם נקבל לבחינה אנשים שיוכלו לענות לקריטריונים שאתם אנחנו קולטים את החיילים, אז אנחנו - - -

ענת ברקו: רק עוד שאלה קצרה.

ענת ברקו: כמה מתוך החיילות הללו נקלטו לשרות במשטרה?

<מיה סטולרו: אני קודם כל רציתי לציין ולהגיד: אנחנו לא מתייגים אותן.

ענת ברקו: או.

ענת ברקו: קיי, יופי.

<מיה סטולרו: כשהן מגיעות אלי הן מגיעות אחרי שאותרו על ידי הצבא.

<מיה סטולרו: מגיעות אליי לראיון, בוחנת אותן ומשבצת אותן לתפקידים מגוונים.

<מיה סטולרו: יש לי חיילות במשל"ט ובסיור בכמות מאד גדולה.

<מיה סטולרו: הן עוברות את ההכשרה שמעבירה משטרת ישראל והן עוברות אותה בהצלחה, אחרת הן לא נשארות אצלנו.

<מיה סטולרו: מכיוון שאני לא מתייגת אותן, לבוא ולהגיד כמה נשארו לשירות קבע אני לא יכולה להגיד.

<מיה סטולרו: אין לי איזושהי נקודה להגיד: אלו היו נשות מקא"מ, הן אלה שגוייסו.

ענת ברקו: כרגע אמרת ששלוש עשרה מתוכן חוזרות לצבא, שרות צבאי - - -

<קריאה: יש מעקב - - -

ענת ברקו: לאחר שהן מסיימות את השרות הצבאי, כשהן עוברות לשירות במשטרה, אם חלקן עובר, את לא יודעת מי מקא"מ ומי לא.

<מיה סטולרו: לא, אני לא יודעת מי מקא"מ ומי לא, כל עוד הן צלחו את השרות הצבאי.

זאב בנימין בגין: יש בזה חיוב.

<מיה סטולרו: הנתון שלי יש, כשאני אומרת את המספרים של כמה משרתים זה כי הכנתי את עצמי לוועדה ובעצם קיבלתי שמות של האנשים שנמצאים אצלנו.

<מיה סטולרו: למה אני יודעת מי חזר לצבא, כי יש לנו מש"ק שמחובר אלינו מהצבא, איכותי מאד, שמלווה את הבנות האלו ולהחזיר אותם לצבא זה בשיתוף פעולה איתו.

<מיה סטולרו: בגלל זה יש לנו רשימה נפרדת.

זאב בנימין בגין: בצבא שמענו על הכשרה מיוחדת לחיילות ואצלכם?

<מיה סטולרו: אצלנו אין הכשרה מיוחדת כי עוד פעם, אנחנו לא מתייגים אותם, הם חיילים לכל דבר, כמו כולם.

<מיה סטולרו: מי שמשובץ בתפקידי מטה שנדרש להם קורס של שלושה שבועות במכללה הלאומית והוא עובר אותו בהצלחה הוא נשאר.

<מיה סטולרו: מי שעובר קורס מוקדנים של תשעה שבועות גם נשאר וקורס סיירים ארבעה חודשים.

<מיה סטולרו: יש לנו שתים עשרה סיירות שעברו בהצלחה, נמצאות בסיור, מטפלות באזרחים, נותנות שרות כמו שצריך ואין סיבה להכשרה מיוחדת.

זאב בנימין בגין: מלבד השוטרות שגויסו וחזרו לצבא, בין הנותרות במסלול הקידום שלהן, אתם לא מבחינים בנשירה?

<מיה סטולרו: כולן משרתות בהצלחה.

זאב בנימין בגין: אני יכולתי להבין מזה שלפחות לגביהן אין צורך בכלי מיוחד, בטיפוח מיוחד.

<מיה סטולרו: יש ליווי של הצבא.

<מיה סטולרו: מש"ק שלהן מגיע אלינו.

<מיה סטולרו: מראיין, בוחן, רואה אם יש בעיות, אם יש איזשהם דברים שאנחנו לא ראינו במהלך השירות.

זאב בנימין בגין: אני רוצה להבין.

זאב בנימין בגין: מתי הן מגיעות אליכן?

<מיה סטולרו: הן מגיעות אלינו אחרי הטירונות שבצבא.

זאב בנימין בגין: אז יכול להיות שחלק מן הטיפוח המיוחד קיבלו כבר בתחילת המסלול בצבא.

<קריאה: כן, כן, כן.

זאב בנימין בגין: זה ההסבר או חלק מההסבר.

<שרון ניר: הן נכנסות לרובריקה הרביעית של מקצוע צבאי ואז - - - המקצוע שלהן, גם בצבא זה מקצוע.

<שרון ניר: את הקורס בצבא הן עושות כחיילות רגילות.

זאב בנימין בגין: אז הגישה המיוחדת לחיילות אלו באה לידי ביטוי בשלב הגיוס לצבא.

<שרון ניר: אבל אנחנו מלווים אותן לאורך כל הדרך.

<שרון ניר: אדבר על המערך.

זאב בנימין בגין: אתם מלווים אותן גם במשטרה?

<מיה סטולרו: כן, כן, זה מה שאמרתי.

<מיה סטולרו: מש"ק של הצבא שמגיע, מראיין.

<קריאה: אגב, זו תשובה לחברת הכנסת על הליווי.

זאב בנימין בגין: בסדר, יועצת ראש העיר חיפה לשוויון מגדרי, הגברת ביאטריס רוזן כץ.

זאב בנימין בגין: כן, גבירתי.

<ביאטריס רוזן כץ: אני חברה של הוועדה והגעתי.

<ביאטריס רוזן כץ: הערה, יש גם חברות של הועדה שהגיעו.

<ביאטריס רוזן כץ: אני מייצגת אולי את המקום הכי קיצוני כי אני מנהלת מערך של שיקום נשים בזנות ויש לנו מפגש הדוק עם הצבא דווקא בחלק של הכשרה של המפקדות.

<ביאטריס רוזן כץ: יש כמה נושאים שהיה לי חשוב לנצל את הבמה הזו ולהעלות אותם.

<ביאטריס רוזן כץ: אחד מהכשלים שאנחנו רואות עם הנערות האלו, הצעירות האלו, הוא שחלקן מגיעות עם רקע, לצערי הרב, של ניצול מתמשך ומגיעות לצבא.

<ביאטריס רוזן כץ: האם יש איזשהו דגש בשיבוץ של אותן צעירות בצבא, דגש שלא לשים אותן ביחידות שבהן יהיו מעט נשים לעומת הרבה גברים.

<ביאטריס רוזן כץ: זה משהו שאני שומעת אותו, את הקושי שלהן להשתלב אחר כך בשירות צבאי שיש בו הרבה גברים והן במיעוט.

<ביאטריס רוזן כץ: אם אתן עושות הכשרה, האם הנושא של ניצול מיני ומניעת הטרדה מינית, האם זה נכלל בהכשרה, באותם חמישה שבועות של טירונות?

<ביאטריס רוזן כץ: האם יש על זה דגש?

<ביאטריס רוזן כץ: העניין של המידיות של הסיוע ואני אומרת כאן נושא שאנחנו עוסקות בו המון אחר כך אבל, לגבי המידיות של הסיוע, מתגייסת צעירה לצבא שמגיעה עם רקע קשה.

<ביאטריס רוזן כץ: אין לה עורף משפחתי, אין - - - לחכות.

<ביאטריס רוזן כץ: בחורה כזאת שמעשנת מתגייסת לצבא ואני יודעת שאף אחד לא רוצה שיעשנו אבל עלות של עישון זה משהו כמו 700, 800 שקל לחודש.

<ביאטריס רוזן כץ: מאיפה?

<ביאטריס רוזן כץ: איך הן שורדות?

<ביאטריס רוזן כץ: האם אנחנו חושבים על איך שורדות הצעירות האלו בצבא כשאין עורף משפחתי?

<ביאטריס רוזן כץ: אלה אולי דברים בנליים אבל עם הדברים הבנליים האלה אחר כך הן נופלות.

<ביאטריס רוזן כץ: אם היא צריכה סיוע היא לא יכולה לחכות עוד חודש, עוד חודשיים, אין את הזמן.

<ביאטריס רוזן כץ: המידיות של הסיוע מאד חשובה.

<ביאטריס רוזן כץ: נושא נוסף שאולי פחות עלה והוא ליועצת בנושא מגדר, הוא הנושא של הקהילה הגאה.

<ביאטריס רוזן כץ: אני חושבת שאחד הדברים הנפלאים שקורים בצבא זה היחס לקהילה הגאה ואני חושבת שיש מקום אולי לשמוע כמה מלים על הנושא.

<קריאה: לא קשור לנושא הזה.

זאב בנימין בגין: בסדר, תמשיכי.

זאב בנימין בגין: היא כבר מעלה את זה ובין הבנות האלה יכול להיות שיש גם.

<באטריז רוזן כץ: לא רק בין הבנות - - -

זאב בנימין בגין: באופן כללי, בסדר.

<באטריז רוזן כץ: בכלל על מגדר, אני יודעת שיוהל"נית, אחד הדברים שהיא עוסקת בו הוא גם דאגה לשוויון לא רק לנשים ולצעירות אלא גם לקהילה הגאה.

<באטריז רוזן כץ: תודה.

זאב בנימין בגין: תודה.

זאב בנימין בגין: תענו במקובץ.

זאב בנימין בגין: רווחה, האם מישהו עוד רוצה?

זאב בנימין בגין: חברת הכנסת עליזה לביא, בבקשה.

עליזה לביא: אני באמצע ועדת חקיקה, זה יום של המון נושאים אבל היה לי מאד חשוב להגיע לכאן.

עליזה לביא: אני מסכימה אתך חברתי חברת הכנסת ענת ברקו ומודה לך על היוזמה של הדיון המאוד חשוב על זה.

עליזה לביא: כן, אנחנו נסוגים לאחור.

עליזה לביא: אני רק אתמול שמחתי לבשר שבסופו של תהליך ארוך שנעשה בצורה לא ראויה, הצלחנו להחזיר את המסלול של המורות החיילות הירוקות.

עליזה לביא: למרות ריב מאד גדול שהיה לנו עם הצבא.

עליזה לביא: הדרך שבה המסלול הזה בוטל - - -

זאב בנימין בגין: שאני אבין.

זאב בנימין בגין: מורות חיילות ירוקות?

עליזה לביא: מורות חיילות בבתי ספר שדה של החברה להגנת הטבע.

עליזה לביא: אני מספרת את הסיפור הזה כדוגמה להראות עד כמה הצבא חוזר בו ממסלולים שהיו מאד משמעותיים במקום של החברה.

עליזה לביא: אני מצרפת את דבריי לדברים של חברת הכנסת ברקו במקום של המענה.

עליזה לביא: הרי גם המסלול הירוק בא לתת מענה לאותן אוכלוסיות שלא מכירות, שלא נחשפו.

עליזה לביא: זה הביא בסופו של דבר לגיוס יותר טוב ובטח ובטח גם לאוכלוסיות שאנחנו מדברים עליהן כאן סביב השולחן הזה.

עליזה לביא: מי שבבית הספר לא - - -

ענת ברקו: סליחה, אני מתנצלת.

ענת ברקו: יש לי חוק שעולה.

עליזה לביא: כן.

עליזה לביא: גם אנחנו - - -

זאב בנימין בגין: עוד חוק שעולה?

זאב בנימין בגין: חברות, כמה חוקים אתן מחוקקות?

עליזה לביא: זה רק בקואליציה.

זאב בנימין בגין: חברות, כמה חוקרים אתן מחוקקות?

זאב בנימין בגין: יפה, טוב.

עליזה לביא: ואני רוצה לשתף אותך, שרון, זו פעם ראשונה שאת בוועדה פה בוועדה למעמד האישה אז גם לברך אותך אבל לפני כחודשיים הייתי בהרצאה בבית ספר.

עליזה לביא: במסגרת העבודה שאנחנו עושים במפלגה, ב"יש עתיד", אנחנו נפגשים עם הרבה מאד בתי ספר.

עליזה לביא: אם זה לשיעור אזרחות ואם זה לשיחות עם תלמידים.

עליזה לביא: הגעתי לבית ספר בחולון.

עליזה לביא: "אורט" למדעים וטכנולוגיה.

עליזה לביא: התחלתי לדבר אבל אז הבנות הפסיקו אותי ואמרו לי: תשמעי, לא מגייסים אותנו לצבא, למה לא מגייסים אותנו לצבא?

עליזה לביא: אמרתי: מה זאת אומרת, למה לא מגייסים אתכן?

עליזה לביא: הן אמרו: אה, זאת אמרה שאמרו לה ככה וזאת אמרה שאמרו לה ככה ומכתבים שהן פנו לא נענו.

עליזה לביא: דיברתי עם הרכז שם.

עליזה לביא: הוא אמר לי: תשמעי, אין מי שמדבר אתנו.

עליזה לביא: יכול להיות שמדובר באוכלוסיות שפעם ידעו איך לדבר אתן, במיוחד לנוכח הצמצומים שכרגע אנחנו מדברים עליהם אבל, איך יכול להיות שזו התחושה של הבנות שם?

עליזה לביא: אני נותנת לך את שם בית הספר, הכיתה היא שמינית.

עליזה לביא: הן פנו, ביטלו את הפניות שלהן.

עליזה לביא: היו שם לפחות חמש בנות שהצבא לא מגייס אותן.

עליזה לביא: יש להן בגרות, העברית שלהן משובחת, השיחה אתן הייתה נפלאה.

עליזה לביא: אני העברתי את זה.

עליזה לביא: לא יודעת מה קרה עם זה אבל אני כן רוצה לנצל את המפגש היום לתת לך - - -

<שרון ניר: יש לך את השמות?

עליזה לביא: יש לנו קשר, נחדש את הקשר, אנחנו נוכל לתת.

<שרון ניר: תנו את השמות, אנחנו נבדוק פרטני, נראה לי - - -

עליזה לביא: תראי, אני מניחה שזה דפוס.

<שרון ניר: ייבדק - - -

עליזה לביא: אני מציעה שתבדקו מה קורה בבית הספר.

עליזה לביא: זו רק דוגמה.

עליזה לביא: אני נחשפתי לזה בבית הספר שם.

עליזה לביא: בית ספר "אורט" למדעים וטכנולוגיה בחולון וזאת הייתה השיחה עם הבנות.

עליזה לביא: "למה לא מגייסים אותנו?

עליזה לביא: " זה היה מצבור של סיבות שאני לא הבנתי מה קורה.

עליזה לביא: ואם זה עלה כדוגמית בבית הספר הזה מה קורה בבתי ספר אחרים?

עליזה לביא: המערך הזה נפגע וגם מה שהיה בעבר והאוכלוסייה לא השתנתה.

עליזה לביא: רק לפני שבועיים נאמר בוועדת חוץ וביטחון שהיום צריך וזה לא היה מעולם, לפתוח אולפנים לעברית, כי הרבה מאד מהחיילים שמגיעים, גם בני מיעוטים, אין להם עברית, הם לא יודעים עברית.

עליזה לביא: מה שהיה בעבר כן.

עליזה לביא: אנחנו רואים גם מה קורה בבתי הספר או במקום החינוכי, בהשכלה הפורמאלית והלא פורמאלית אז כשבאים ומשנים ומבטלים, מה עושים במקום?

עליזה לביא: האוכלוסייה לא השתנתה.

עליזה לביא: תודה אדוני.

זאב בנימין בגין: תודה.

זאב בנימין בגין: לפני שאתן משיבות, להערתך החשובה, חברת הכנסת לביא, לגבי חיילות בחברה להגנת הטבע, יכולה להיות גם גישה שונה אני חושב.

זאב בנימין בגין: גישתי, ואני מדבר עכשיו על ויכוח בן עשרים שנה אבל לפני עשרים שנה - - - מערכת הביטחון, גישתי הייתה הפוכה ועדיין לא שוכנעתי בהיפך.

זאב בנימין בגין: אני ראיתי את הדברים האלה בזמנו, כולל השרות של חיילים בשב"כ, כעיוות של הקצאת המקורות בתקציב הכולל.

זאב בנימין בגין: לא בטוח שזה נכון לספק כוח אדם זול או בחינם לעמותות ואפילו, אני לכן אומר אפילו, תהיתי גם לגבי שב"כ, שם בוודאי אפשר בקלות להצדיק את שירותן של חיילות ושל חיילים.

זאב בנימין בגין: לפחות זו הייתה עמדתי אז.

זאב בנימין בגין: הוסבר לי בדיון בוועדת החוץ והביטחון על ידי היועץ המשפטי של משרד הביטחון דאז, אחר כך היועץ המשפטי לממשלה והיום שופט בבית המשפט העליון, אליקים רובינשטיין, שגישת משרד הביטחון היא מרחיבה ורואה את היסודות המרכיבים החינוכיים כמרכיבים חשובים בהבנת צורכי הביטחון של המשרד.

זאב בנימין בגין: גם זו גישה אבל היא לא גישה יחידה, ביחוד בתנאים של צמצום תקציבי, אלא אם כן לא מגייסים אותן בכלל וזאת אולי החלופה.

זאב בנימין בגין: לפני רגע היה פה ורציתי לקדם בברכה את חבר הכנסת עמיר פרץ שר הביטחון לשעבר.

זאב בנימין בגין: היות שציינתי קודם את העמל שהשקעתי עד שהגעתי לתפקיד זקן חברי הכנסת אז חבר הכנסת עמיר פרץ הוא ותיק חברי הכנסת.

זאב בנימין בגין: אני לא צברתי ותק כזה בשלושים השנים האחרונות והוא הצליח יותר.

זאב בנימין בגין: הוא פה?

זאב בנימין בגין: הוא יגיע?

זאב בנימין בגין: אז בהיעדרו אני מציע שנתחיל לשמוע תשובות לשאלות, להערות ולתהיות.

זאב בנימין בגין: יוהל"ם, בבקשה.

<שרון ניר: אני אגיד ואומר גם למי שלא נכח בסקירה כולה בצורה הכי ישירה.

<שרון ניר: צה"ל רואה בשירות עצמו ערך ורואה באוכלוסייה הרחבה הזאת, ביכולת להרחיב כמה שיותר מגויסים לצה"ל כיעד והוא בודק את עצמו גם כיעד כמותי.

<שרון ניר: כמובן שאני אקח את בית הספר שאת אמרת עליו ונעשה עליו zoom in אבל ממש מסתכלים על זה כיעד ובודקים את עצמנו, גם במיט"ב, גם בלשכות הגיוס, כיצד אנחנו רק מרחיבים את היקף המשרתים בצה"ל.

<שרון ניר: ולא חל שינוי במגמת אי גיוס עקב סיבת סף גיוס - - -

עליזה לביא: למה הבנות קיבלו פטור?

<שרון ניר: אני לא יודעת.

<שרון ניר: לא יודעת לתת לך תשובות כאלו.

<שרון ניר: אני מוכנה לבדוק ולהעביר אבל אני אומרת באופן חד משמעי שלא חל שינוי בכמות האי-מתגייסים ואי-מתגייסות עקב סיבת סף גיוס או נתוני איכות.

<שרון ניר: אפשר לראות את זה לאורך שנים.

<שרון ניר: את זה אני יודעת להגיד.

<שרון ניר: את הנתונים עצמם אני לא יודעת לכמת אבל יש את הסיפור הזה של "השירות לכל" ו"השירות הוא ערך" וגם הרחבת מיצוי כמה שניתן ויכולת לגייס כמה שיותר בנות, במיוחד בהינתן שיש שינויים מאד גדולים שחלים ואנחנו צריכים כוח אדם.

<שרון ניר: הסיפור הזה נכנס בצורה - - -

עליזה לביא: תחזרו אל הועדה עם תשובה.

<שרון ניר: אני אבדוק גם את בית הספר הזה בוודאי, נבדוק את העניין ואת הסיבה ואם אפשר להעביר לנו את השמות זה יהיה מצוין.

<שרון ניר: אני בכל מקרה אסתכל.

עליזה לביא: אני יכולה להעביר אלייך את השם של רכז השכבה שאתו דיברנו, את זה אני יכולה לתת לך.

<שרון ניר: בסדר גמור, אני אקח אחרי זה את השם של רכז השכבה.

<שרון ניר: דבר שני, לגבי השינוי הארגוני במערך מקא"מ.

<שרון ניר: אני חושבת שדבר שחשוב להגיד, אנחנו לא ביטלנו לחלוטין את מערך מקא"מ.

<שרון ניר: ראית פה את כל העבודה המפוארת הזו.

<שרון ניר: מי שמוביל אותה זה ענף עוצמה במיט"ב ששם חונה מערך מקא"מ.

<שרון ניר: אנחנו כן העברנו את גוף מקא"מ ואני לא מתעסקת כרגע בשינויים ארגוניים שצה"ל עבר הרבה מאד שינויים ארגוניים, אתם מכירים את זה אבל את הגוף שעוסק באוכלוסיות מקא"מ העברנו למקח"ר, לחיל החינוך, למיט"ב, כדי שתהיה לעבודה הזו אוריינטציה של השמה מיון ושיבוץ בהקשר הזה וגם ליווי.

<שרון ניר: כרגע דיברה דוברת מהמשטרה והדגישה שאנחנו ממשיכים ללוות אותן מעבר לכך, שחוץ ממיט"ב שזה ראשית - - - והגיוס לצה"ל, יש לנו גם מש"קיות מקא"מ בכל זרוע בפיקוד, שמלוות את החיילים האלה באופן קבוע והן מש"קיות אוכלוסיות מיוחדות.

<שרון ניר: זאת אומרת שאנחנו יודעים באופן קבוע ללוות, לנטר ולמצות כמו שצריך את החיילים האלה, גם כשהם לא מצליחים.

<שרון ניר: החיילים והחיילות.

<שרון ניר: להביא ולבדוק ולבחון עבורם חלופות.

<שרון ניר: אנחנו עוסקים בזה ורואים בזה ממש סוג של נדבך מרכזי בעשייה שלנו עם אוכלוסיות מיוחדות אז את זה חשוב לי מאד לומר, גם - - -

זאב בנימין בגין: אז לסיכום, אין שינוי ביחס החיובי של הצבא לאוכלוסיות מיוחדות.

<שרון ניר: יש שינוי בהטבה, במגמות, כפי שהצגנו לך כאן.

זאב בנימין בגין: הרחבה.

<שרון ניר: הרחבה, בדיוק.

זאב בנימין בגין: אבל לא צמצום.

זאב בנימין בגין: כן.

<שרון ניר: לא הרחבה בהיקף המתגייסים, הרחבה בהיקף הנתונים שאנחנו אוספים עליהם כדי באמת להתאים להם, באמת לתפור חליפה לפי מידה.

<שרון ניר: את זה חשוב לומר.

<שרון ניר: לגבי החמישה שבועות טירונות, את שאלת, לדעתי, אז אנחנו עוסקים גם בהעצמה של אותן חיילות מקא"מ או חג"מ או יותר נכון איתן, המינוח החדש ואנחנו נותנים להן שבוע שעוסק בהעצמה ובין היתר אנחנו מתייחסים לכל הסוגיות של חלילה תקיפה מינית והטרדות מיניות.

<שרון ניר: חשוב להגיד.

<שרון ניר: זה חלק מההכשרה שאנחנו נותנים להן, דווקא בגלל שהן לא מתמיד מקבלות את הכלים מהשטח.

<שרון ניר: וזהו.

<שרון ניר: זהו.

<שרון ניר: נשאלנו לגבי החיילות, חיילות שמסומנות כאוכלוסייה מוחלשת גם בהיבטי ת"ש ובהיבטי יכולת הישרדות וצליחה - - - מסומנות כבר בשלב המלש"ב שהן מיועדות לשרות בטחון.

<שרון ניר: אנחנו יודעים לתת להן חליפה ומעטפת פרט כבר במהלך השירות, כבר בשלב המועמדות לשרות ביטחון ועם זה להמשיך הלאה, כדי לתת להן את המעטפת פרט הראויה.

<קריאה: מילה על הקהילה הגאה.

<שרון ניר: בנוגע לקהילה הגאה, זה לא נושא הדיון אבל אני יכולה לומר שאנחנו בצבא מתייחסים לקהילה הגאה, נותנים מקום.

<שרון ניר: יועצת הרמטכ"ל לענייני מגדר מתעסקת בזה.

זאב בנימין בגין: אני קראתי באיזה מקום שהייתה ביקורת על כך לאחרונה אבל תמשיכו בדרככם החשובה.

<שרון ניר: אנחנו עוסקים בלתת - - - לכבד כמו שאמרתי למגוון אוכלוסיות ומגוון צרכים של חיילים ואנחנו מהווים כתובת לנושא.

זאב בנימין בגין: עוד שאלה, מבחינתי אני חושב שתהיה אחרונה.

זאב בנימין בגין: במסלול הזה שבו מתחילות 1,284 מועמדות לשרות ביטחון בשנת 2015 עם מגוון המקצועות שאתם מציעים להן, כמה מהן משלימות את תקופת השרות הרגילה?

<שרון ניר: אני לא מכירה את הנתון אבל להבנתי כמו שאמרתי, במסגרת יעד הנשר שדיברתי עליו באופן כללי אנחנו מודדים את עצמנו גם לגבי האוכלוסייה הזו ושואפים להגיע אתן לשרות מלא ולסיום שרות תקין באופן מלא.

זאב בנימין בגין: אנחנו יודעים את זאת אבל לגבי - - -

<שרון ניר: אני יכולה להגיד לך - - -

זאב בנימין בגין: לגבי גברים, נכון?

<שרון ניר: גם וגם.

<אינה זרצר: גם וגם, אנחנו יכולים לתת מספר מדויק.

<אינה זרצר: הנשר שלהן הוא לא גבוה במיוחד.

<אינה זרצר: מה שכן, יש כאלו שמתחילות עם מקצוע מאד איכותי ובמהלך השרות לא שורדות, לא מצליחות, אז אנחנו מנסים למצות אותן במקצוע אחר אבל זה לא אומר שהן נושרות מהצבא.

<קריאה: את דיברת על השלמת שירות תקין.

זאב בנימין בגין: אז אני אשאל אחרת.

זאב בנימין בגין: בלי המספרים עצמם שאולי אין בידיכם, מהו אחוז הנושרות ממסלול איתן בהשוואה לחיילות האחרות?

<שרון ניר: אני לא יודעת להגיד את הנתון.

<שרון ניר: אני יודעת שאנחנו מודדים את עצמנו גם שם ואני יודעת להגיד שבמקרה שיש אי הצלחה בסביבה מסוימת אז אנחנו מנסים את הסביבה האחרת.

זאב בנימין בגין: כדי להיות בטוח, כשאתן אומרות שאתן לא יודעות זה ברגע זה ובדיון הזה אבל הנתון קיים.

<שרון ניר: בהחלט.

זאב בנימין בגין: טוב, חבר הכנסת פרץ, חברי עמיר, אני הסברתי לנוכחים את יתרונך עלי.

עמיר פרץ: אין שום סיכוי.

זאב בנימין בגין: לפני שנה, עם פתיחת הכנסת, עם העובדה שבניגוד למה שהיה נהוג לפני שנים רבות, לא זקן חברי הכנסת פתח את ישיבת הכנסת הראשונה אלא ותיק חברי הכנסת ומסיבות מצוינות.

זאב בנימין בגין: אתה גם ניהלת את זה וגם יזמת שינויים מסוימים בטקס.

זאב בנימין בגין: זה היה מאד מוצלח.

זאב בנימין בגין: בבקשה.

זאב בנימין בגין: אנחנו מקדמים אותך בברכה.

עמיר פרץ: אם היו קובעים שזקן חברי הכנסת הייתי שמח לקבל את זה.

זאב בנימין בגין: סליחה?

עמיר פרץ: אני תמיד שמח לוותר לך, כמו שאתה שמח לוותר לי.

עמיר פרץ: זה לא בדיוק מה שמקובל אצל חברי הכנסת מהדור החדש.

זאב בנימין בגין: עמיר, אין לי סמכות להתיר לך להחליף אותי בתפקיד יושב ראש כי אינך חבר הוועדה.

זאב בנימין בגין: רגע, אתה חבר הוועדה אז יכולת להחליף אותי כיושב ראש והייתי מוותר לך אבל אנחנו לקראת סיום אז אולי כבר אין טעם.

עמיר פרץ: לא, אין טעם.

זאב בנימין בגין: בבקשה.

עמיר פרץ: לא, לא, אני באתי לשמוע.

עמיר פרץ: שמעתי רק את סוף הדיון, לצערי.

עמיר פרץ: אני חושב שמדובר באחד הנושאים המרכזיים מבחינת התהליך, גם של התפיסה הדמוקרטית בישראל אבל ודאי צה"ל ככור היתוך הוא אחת הפלטפורמות החשובות שמשפיעות כמעט על כל מהלך ומהלך בחיינו.

עמיר פרץ: אני יודע את הרגישויות ואני סומך על הממונות שהגיעו מטעם צה"ל.

עמיר פרץ: באתי רק לגבות ולהוכיח לכן, תראו, שני גברים שחברים בוועדה מגיעים כדי להיות מעורבים ולהביע דעתם בעניין.

זאב בנימין בגין: אבל בדיון שהיה לי שישבתי בראשו לפני חודשיים בעניין הנקה, לא טרחת לבוא.

עמיר פרץ: אני סמכתי עליך.

זאב בנימין בגין: היית לומד הרבה.

עמיר פרץ: יש מקומות שאני בטוח שיסתדרו לבד, אתה מבין?

זאב בנימין בגין: תודה, אני בטוח, עמיר, שגם אתה שמחת לשמוע שאין שינוי לרעה, חלילה, ביחס ובטיפול היומיומי באוכלוסיות המיוחדות.

זאב בנימין בגין: אני לא מאושר מן המינוח הזה ובכלל, אוכלוסייה הוא ביטוי סטטיסטי לא נוח אבל על זה יישבו על המדוכה באכ"א.

זאב בנימין בגין: אני מודה לכן על הדיון.

זאב בנימין בגין: אני מאד שמח על יוזמתה של יושבת ראש הועדה, חברתנו, חברת הכנסת עאידה תומא סלימאן לקיום הדיון הזה.

זאב בנימין בגין: לקח קצת יותר זמן אבל הנה, הוא התקיים.

זאב בנימין בגין: גם למדנו, גם נרשם ואני מאד מודה לכם על הפירוט, על המצגת היפה ועל הדברים ששמענו כאן מן המשרד לביטחון פנים.

זאב בנימין בגין: גם לגברת היועצת של ראש עירית חיפה על השאלות ועל הדאגה שגילית בשם עירית חיפה.

זאב בנימין בגין: תודה רבה לכן, אני נועל את הישיבה הזו.